………………………………………

……………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****ПРОФ. Д-Р ХРИСТО БОЗУКОВ** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ПРОФ. Д-Р ХРИСТО БОЗУКОВ** |

**ДОКЛАД**

от Явор Гечев – заместник-министър на земеделието, храните и горите

**Относно:** Проект на Наредба за изменение и допълнение на Наредба № 11 от 2007 г. за условията и реда за признаване на организации на производители на плодове и зеленчуци и на техните асоциации и за условията и реда за одобряване и изменение на одобрените оперативни програми

**УВАЖАЕМИ ГОСПОДИН БОЗУКОВ,**

На основание чл. 43, ал. 3 и чл. 44, ал. 2 от Закона за прилагане на Общата организация на пазарите на земеделски продукти на Европейския съюз, Ви представям за одобрение проект на Наредба за изменение и допълнение на Наредба № 11 от 2007 г. за условията и реда за признаване на организации на производители на плодове и зеленчуци и на техните асоциации и за условията и реда за одобряване и изменение на одобрените оперативни програми (Наредба № 11 от 2007 г.).

**Причини, които налагат приемането на акта**

Определянето на допустимостта на инвестициите във физически активи при администриране на схема „Оперативни програми“ се извършва в съответствие с чл. 31 на Делегиран Регламент (ЕС) 2017/891 на Комисията от 13 март 2017 г. за допълване на Регламент (ЕС) № 1308/2013 на Европейския парламент и на Съвета по отношение на секторите на плодовете и зеленчуците и на преработените плодове и зеленчуци, за допълване на Регламент (ЕС) № 1306/2013 на Европейския парламент и на Съвета по отношение на санкциите, приложими в посочените сектори, и за изменение на Регламент за изпълнение (ЕС) № 543/2011 на Комисията (ОВ, L 138/4 от 25.05.2017 г.) (Делегиран Регламент (ЕС) 2017/891), като в правото на ЕС не са определени конкретни показатели и критерии относно капацитета на физическите активи. Финансовата помощ се определя като процент от оборота на организацията на производители и не зависи от вида на инвестициите, за които се отпуска, стига те да попадат в неизчерпателния списък с действия и разходи, които отговарят на условията на оперативните програми съгласно Делегиран регламент (ЕС) 2017/891.

Една от целите на организациите на производители е подпомагане на членовете им – земеделски производители с предоставяне на техническа подкрепа, в случая осигуряване на земеделска техника, поради което обвързването на капацитета на техниката с обработваемата земя не е обосновано. Закупуването на техника е само възможност, от която те не са длъжни да се възползват. Заложените инвестиции в оперативните програми и следва да са в съответствие с Приложение III на Делегиран регламент (ЕС) 2017/891, съдържащо неизчерпателен списък с действия и разходи, които отговарят на условията на оперативните програми, както и с Приложение II на горепосочения регламент, което посочва кои разходи са недопустими за финансиране. Тъй като изискването на чл. 20ж, ал. 3 от Наредба №11 от 2007 г. не произтича от правото на ЕС, отменянето на действащата разпоредба няма да повлияе на изпълнението на целите на оперативните програми и на осъществяването на контрол от страна на ДФ „Земеделие“ в съответствие с изискванията на Делегиран регламент (ЕС) 2017/891.

**Цели**

С предложените изменения и допълнения на наредбата ще се осигури успешното прилагане на схемaтa за подпомагане на организациите на производители на плодове и зеленчуци и оптимизиране на правилата за прилагане на мярка „Оперативни програми“, съгласно които кандидатите и администрацията да могат да изпълнят своите задължения, така че прилагането на мярката да бъде в съответствие с всички законови изисквания.

Отпадането на изискването на чл. 20ж, ал. 3 цели привеждане в съответствие с правото на ЕС на финансирането на инвестиции във физически активи и с целите на оперативните програми.

С предложените изменения се цели и допълване на разпоредбите, касаещи признаването на организации на производители на плодове и зеленчуци, като е предвидена възможност за електронно подаване на заявление за признаване.

В проекта са включени и изменения и допълнения в Наредба № 12 от 2015 г. за условията и реда за признаване на организации на производители на земеделски продукти, асоциации на организации на производители и междубраншови организации и на групи производители (обн., ДВ, бр. 22 от 2021 г.) (Наредба № 12 от 2015 г.).

С предложените допълнения в Наредба № 12 от 2015 г. е предвидена възможност за електронно подаване на заявления за признаване на групи и организации на производители на земеделски продукти.

Прецизирани са сроковете за разглеждане на заявления за признаване на групи и организации на производители на земеделски продукти в съответствие с чл. 154, ал. 4, буква а) от Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (OB L 347 от 20.12.2013 г.) (Регламент (ЕС) № 1308/2013).

В проекта е включено и изменение на чл. 97, ал. 1, т. 1 от Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г. (обн ДВ бр. 93 от 2018 г.). Прецизирането на разпоредбата се налага с цел да се избегне нееднозначно тълкуване на текста за допустимите разходи за реклама в медиите по мярка „Информиране в държавите членки”.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати.

**Очаквани резултати от прилагането на акта**

Администриране и изпълнение на одобрените оперативни програми в съответствие с Делегиран Регламент (ЕС) 2017/891 на Комисията и Регламент (ЕС) № 1308/2013.

Потенциално заинтересовани страни от приемането на наредбата са Министерството на земеделието, храните и горите, Държавен фонд „Земеделие“, всички признати групи и организации на производители на земеделски продукти и потенциални кандидати по мярка „Информиране в държавите членки“ съгласно Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН БОЗУКОВ,**

Във връзка с гореизложеното и на основание чл. 43, ал. 3 и чл. 44, ал. 2 от Закона за прилагане на Общата организация на пазарите на земеделски продукти на Европейския съюз, предлагам да издадете Наредба за изменение и допълнение на Наредба № 11 от 2007 г. за условията и реда за признаване на организации на производители на плодове и зеленчуци и на техните асоциации и за условията и реда за одобряване и изменение на одобрените оперативни програми.

|  |  |
| --- | --- |
| **Приложениe:**  | 1. Наредба за изменение и допълнение на Наредба № 11 от 2007 г. за условията и реда за признаване на организации на производители на плодове и зеленчуци и на техните асоциации и за условията и реда за одобряване и изменение на одобрените оперативни програми;
2. Справка за отразяване на постъпилите становища;
3. Постъпилите становища;
4. Справка за отразяване на постъпилите предложения от обществената консултация;
5. Постъпилите предложения и становища от проведената обществена консултация.
 |

С уважение,

**ЯВОР ГЕЧЕВ**

*Заместник-министър*